Μαργαρίτα Παλαιολογίνα

Να μη συγχέεται με τη μεγάλη θεία του πάππου της Μαργαρίτα Παλαιολογίνα (1364-1420).

Η Μαργαρίτα Παλαιολογίνα (Margherita Paleologa, 11 Αυγούστου 1510 - 28 Δεκεμβρίου 1566) ήταν Μαρκησία του Μομφερράτου (1533 - 1540) από τη Δυναστεία των Παλαιολόγων του Μομφερράτου, νεώτερου κλάδου της Δυναστείας των Παλαιολόγων. Με το γάμο της με τον Φεντερίκο Β' Γκονζάγκα δούκα της Μάντουα, το μαρκηζάτο του Μομφερράτου κληρονομείται μαζί με το δουκάτο της Μάντουα.

Γεννήθηκε στο Καζάλε Μονφερράτο το 1510 από τον Γουλιέλμο Θ' και την Άννα των Βαλουά-Αλανσόν. Οι γονείς του πατέρα της ήταν ο Βονιφάτιος Γ΄ του Μομφερράτου και η Μαρία Μπράνκοβιτς, ενώ οι γονείς της μητέρας της ήταν ο Ρενέ δούκας του Αλανσόν και η Μαργαρίτα της Λωρραίνης. Η μεγαλύτερη αδελφή της Μαρία απεβίωσε 21 ετών άγαμη, ενώ ο μικρότερος αδελφός της Βονιφάτιος Δ΄ του Μομφερράτου απεβίωσε 18 ετών άτεκνος.

Βιογραφία
Όταν το 1518 απεβίωσε ο πατέρας της, τον διαδέχθηκε ο μικρότερος αδελφός της Βονιφάτιος Δ΄ του Μομφερράτου και ο Φρειδερίκος Β΄ Γκοντζάγκα δούκας της Μάντουας ζήτησε τη μεγαλύτερη αδελφή της Μαρία σε γάμο, η οποία όμως απεβίωσε το 1530. Τρεις μήνες πριν είχε αποβιώσει ο Βονιφάτιος Δ' και τον είχε διαδεχθεί ο θείος τους Ιωάννης Γεώργιος του Μομφερράτου. Τότε ο Φρειδερίκος Β΄ ζήτησε σε γάμο τη Μαργαρίτα και η μητέρα της Άννα Βαλουά-Αλανσόν που βρήκε την πρόταση επωφελή, ευδόκησε να γίνει ο γάμος ο οποίος τελέστηκε το 1531. Το 1533 απεβίωσε ο θείος της, τελευταίος άρρην απόγονος των Παλαιολόγων του Μομφερράτου χωρίς νόμιμο υιό. Έτσι η Μαργαρίτα έγινε μαρκησία του Μομφερράτου ιδίω δικαιώματι (suo jure). Ο Κάρολος Ε΄ των Αψβούργων βασιλιάς της Γερμανίας κατά την εκστρατεία του στην Ιταλία κατέλαβε το δουκάτο (1533-1536), αλλά μετά αποσύρθηκε στην Ισπανία. 

Το 1540 απεβίωσε ο σύζυγός της και τον διαδέχθηκε ο πρωτότοκος, επταετής υιός τους Φραγκίσκος Γ΄ ως δούκας της Μάντουα και μαρκήσιος του Μομφερράτου με αντιβασίλισσα τη Μαργαρίτα. Το 1549 η Μαργαρίτα τον νύμφευσε με την Αικατερίνη των Αψβούργων, κόρη του Φερδινάνδου Α' βασιλιά της Γερμανίας. Το επόμενο έτος ο Φραγκίσκος Γ' απεβίωσε και τον διαδέχθηκε ο δευτερότοκος, δωδεκαετής γιος τους Γουλιέλμος Γκονζάγκα, με αντιβασίλισσα τη Μαργαρίτα ως την ενηλικίωσή του το 1556. Η Μαργαρίτα είδε τη γέννηση των τριών τέκνων τού Γουλιέλμου, ενώ μετά τον θάνατό της το 1566 γεννήθηκαν τα πέντε τέκνα του τριτότοκου υιού της.

Οικογένεια 
Η Μαργαρίτα Παλαιολογίνα και ο Φρειδερίκος Β΄ Γκονζάγκα είχαν τα εξής τέκνα:
 Φραγκίσκος Γ΄ 1533-1550, δούκας τη Μάντουα και μαρκήσιος του Μομφερράτου.
 Ισαβέλλα 1537-1579, σύζυγος Φραγκίσκου-Φερδινάνδου δ'Άβαλος d'Aquino, μαρκήσιο της Πεσκάρα και Βάστο.
 Γουλιέλμος 1538-1587, δούκας της Μάντουα και μαρκήσιος του Μομφερράτου.
 Βικέντιος Α΄ 1562-1612, δούκας της Μάντουα και μαρκήσιος του Μομφερράτου.
 Λουδοβίκος 1539-1595, δούκας του Νεβέρ συζυγικώ δικαιώματι (jure uxoris).
 Κάρολος Α΄ 1580-1637, δούκας της Μάντουα και μαρκήσιος του Μομφερράτου
 Φρειδερίκος 1540-1565, επίσκοπος Μάντουας και καρδινάλιος.
Απόγονοι της Μαργαρίτας Παλαιολογίνας είναι πολλοί αυτοκράτορες, βασιλείς, δούκες και άλλοι ευγενείς της Ευρώπης.

Πρόγονοι

Εικόνες

Υποσημειώσεις

Πηγές

Dizionario Biografico degli Italiani, 2000
House of Monferrat

Μαργαριτα
Δούκισσες της Μάντοβα
Μαρκησίες του Μομφερράτου